РЕГЛАМЕНТ (ЕО) № 1055/2009 НА КОМИСИЯТА
от 5 ноември 2009 година
за изменение на Регламент (ЕО) № 951/2006 за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 85 и член 161, параграф 3 във връзка с член 4 от него,
като има предвид, че:
(1)
Регламент (ЕО) № 951/2006 на Комисията (2) определя подробни правила относно извънквотния износ в сектора на захарта.
(2)
За да се гарантира, че операторите от Общността могат да снабдяват експортните пазари с извънквотна захар или изоглюкоза през цялата пазарна година, е необходимо да се уточни, че квотната захар или изоглюкоза може да бъде временно продавана, когато пазарните условия го изискват, като продукция извън определените квоти. Този механизъм на еквивалентност следва да се прилага също когато производителите на квотна и извънквотна захар или изоглюкоза се намират в различни държави-членки.
(3)
За да се гарантират правна сигурност и равноправно третиране на операторите във всяка държава-членка, е уместно да се уточни, че извънквотната захар или изоглюкоза, изнасяна в рамките на количественото ограничение, определено за дадена пазарна година, не трябва задължително да бъде произведена през същата пазарна година.
(4)
В член 7б, параграф 3 от Регламент (ЕО) № 951/2006 се посочва, че заявленията за лицензии за износ се подават всяка седмица, от понеделник до петък, от датата на влизане в сила на регламента, определящ количествените ограничения съгласно член 12, буква г) от Регламент (ЕО) № 318/2006 на Съвета (3) (заменен от член 61, първа алинея, буква г) от Регламент (ЕО) № 1234/2007), и докато се преустанови издаването на лицензии в съответствие с член 7д от Регламент (ЕО) № 951/2006. Уместно е да се уточни, че когато регламентът, определящ количественото ограничение, се прилага от дата, различна от тази на влизането му в сила, заявленията за лицензии за износ могат да се подават от датата, на която споменатият регламент става приложим.
(5)
В член 7б, параграф 4 от Регламент (ЕО) № 951/2006 се посочва, че заявителите могат да подават по едно заявление за лицензия за износ на седмица. Количествата, заявени за всяка лицензия, не могат да надвишават 20 000 тона за захар и 5 000 тона за изоглюкоза. Опитът показва, че седмичното максимално ограничение, определено за захарта, не е достатъчно и следователно е уместно това количество да бъде увеличено.
(6)
Съгласно член 8а от Регламент (ЕО) № 951/2006 лицензиите за износ, издадени за износ на извънквотна захар или изоглюкоза, са валидни от деня на издаване до 30 септември на пазарната година, за която е издадена лицензията. Производителите, които подават заявления за лицензии в края на пазарната година, следва да разполагат с достатъчно време, за да изнесат своята продукция. По тази причина срокът на валидност на лицензиите за износ следва да се измени и да се постанови, че той изтича в края на петия месец след датата на издаване. Като се има предвид, че тези нови разпоредби се публикуват след началото на пазарната година 2009/2010, е необходимо да се определят специфични правила относно лицензиите за износ, издадени по време на тази пазарна година.
(7)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 951/2006 се изменя, както следва:
1.
В глава IIа се добавят следните членове 4г и 4д:
„Член 4г
Еквивалентност
Квотна захар или изоглюкоза може да се използва като еквивалент на извънквотна продукция. Ако квотната продукция се използва като еквивалент на извънквотна продукция, тя може съответно да бъде изнасяна съгласно правилата, посочени в член 61, първа алинея, буква г) от Регламент (ЕО) № 1234/2007 на Съвета (4). Този механизъм на еквивалентност се прилага също когато производителите на квотна и извънквотна захар или изоглюкоза се намират в различни държави-членки.
Член 4д
Година на производство
Захарта или изоглюкозата, изнасяни с лицензии, издадени в рамките на количествените ограничения, посочени в член 61, буква г) от Регламент (ЕО) № 1234/2007, могат да бъдат произведени през пазарна година, различна от тази, за която се прилага лицензията за износ.
2.
В член 7б параграфи 3 и 4 се заменят със следното:
„3. Заявленията за лицензии за износ се подават всяка седмица, от понеделник до петък, считано от датата на прилагане на регламента, определящ количествените ограничения съобразно член 61, първа алинея, буква г) от Регламент (ЕО) № 1234/2007, и докато се преустанови издаването на лицензии в съответствие с член 7д от настоящия регламент.
4. Заявителите могат да подават на седмица по едно заявление за лицензия за износ. Количеството, заявено за всяка лицензия за износ, не надхвърля 50 000 тона за захар и 5 000 тона за изоглюкоза.“
3.
Член 8а се заменя със следното:
„Член 8а
Срок на валидност на лицензиите за износ извън квотата
Чрез дерогация от разпоредбите на член 5 от настоящия регламент лицензиите за износ, издадени в рамките на количественото ограничение, определено съгласно член 61, първа алинея, буква г) от Регламент (ЕO) № 1234/2007, са валидни, както следва:
а)
лицензиите, издадени между 1 октомври 2009 г. и 31 март 2010 г., са валидни до 30 септември 2010 г.;
б)
лицензиите, издадени след 1 април 2010 г., са валидни, считано от датата на издаването им до края на петия месец след издаването.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Член 1, точка 1 се прилага, считано от 1 октомври 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 ноември 2009 година.